《园居杂兴二首 其一》
明代·黎民表

时雨涤芳园，林皋薄暄燠。微风捎池荷，轻云荫修竹。

怀人倦寝兴，褰裳展游瞩。鯈鱼出深渊，蜚鸿渐高木。

云胡限欢赏，跬步成川陆。琴心乱无绪，樵歌断复续。

缅彼濠上游，怅望清溪曲。卜筑倘有期，从君蓺松竹。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。